22.11.2022
EL
Επίσημη Εφημερίδα της Ευρωπαϊκής Ένωσης
C 443/109
3.4.
Η ΕΟΚΕ τονίζει ότι οι εταιρείες χρειάζονται χρηματοδοτική στήριξη ώστε να υιοθετήσουν αυτοματοποιημένες τεχνολογίες διαλογής για μη επαναχρησιμοποιήσιμα κλωστοϋφαντουργικά προϊόντα, καθώς και βελτιωμένες εγκαταστάσεις ανακύκλωσης, συμπεριλαμβανομένης της δυνατότητας σχεδιασμού τοπικών και περιφερειακών κόμβων ανακύκλωσης και διαλογής.
Επιπλέον, η κατασκευή υποδομών για την επιδιόρθωση ενδυμάτων, όπως αποθήκες και καταστήματα, πρέπει να αποτελεί καίριο ζήτημα για τα ενδιαφερόμενα μέρη της βιομηχανίας.
Στο πλαίσιο αυτό, η ΕΟΚΕ χαιρετίζει την πρωτοβουλία της EURATEX για τη δημιουργία πέντε κόμβων ανακύκλωσης κλωστοϋφαντουργικών προϊόντων (ReHubs), κοντά στις ευρωπαϊκές περιοχές όπου παράγονται προϊόντα κλωστοϋφαντουργίας και ένδυσης, για τη συλλογή, τη διαλογή, την επεξεργασία και την ανακύκλωση των αποβλήτων κλωστοϋφαντουργικών προϊόντων, πριν και μετά τη χρήση τους.
Η ΕΟΚΕ θεωρεί ότι είναι απαραίτητη η ανάπτυξη τεχνικών, περιβαλλοντικών, κοινωνικών και ενεργειακών προτύπων για τα ανακυκλωμένα προϊόντα, τα οποία θα πρέπει να μεταφερθούν στο εθνικό δίκαιο και να εφαρμοστούν σε επίπεδο ISO και να ενσωματωθούν στις διεθνείς εμπορικές συμφωνίες. 3.5.
Η ΕΟΚΕ εκφράζει φόβους ότι τα απόβλητα της κλωστοϋφαντουργίας μπορεί να εξάγονται ως μεταχειρισμένα προϊόντα και θεωρεί ότι θα πρέπει να ληφθεί άμεσα δράση σε ευρωπαϊκό επίπεδο για το συγκεκριμένο ζήτημα.
Πρέπει να εφαρμοστούν αποτελεσματικοί χημικοί έλεγχοι σε όλες τις αξιακές αλυσίδες.
Επιπλέον, η ΕΟΚΕ ζητεί τη δρομολόγηση βέλτιστων πρακτικών παγκόσμιας βιωσιμότητας σύμφωνα με τις οποίες οι αγοραστές και οι ιδιοκτήτες εμπορικών σημάτων θα υποχρεούνται να ελέγχουν και να απαιτούν τη συμμόρφωση με τα τεχνικά πρότυπα των οργανισμών CEN, CENELEC και ETSI. 3.6.
H EOKE θεωρεί ότι θα πρέπει να αναπτυχθούν στην Ένωση ειδικοί τομεακοί και εναρμονισμένοι κοινωνικοί και περιβαλλοντικοί κανόνες για τις δημόσιες συμβάσεις, που διευκολύνουν τη διασυνοριακή συμμετοχή και τη διασφάλιση ίσων όρων ανταγωνισμού, με τελικό στόχο την ύπαρξη υποχρεωτικών και εναρμονισμένων συστημάτων σε ολόκληρη την ΕΕ.
Θα πρέπει να συσταθεί ευρωπαϊκή τριμερής επιτροπή, η οποία θα περιλαμβάνει τους κοινωνικούς εταίρους και τις οργανώσεις της κοινωνίας των πολιτών, με σκοπό την παρακολούθηση και τη στήριξη των κοινωνικών και περιβαλλοντικών κριτηρίων στο πλαίσιο των πρακτικών προμηθειών στον τομέα της κλωστοϋφαντουργίας.
4.
Καταναλωτές και ψηφιοποίηση 4.1.
Η ΕΟΚΕ ζητεί από την Ευρωπαϊκή Επιτροπή να εκπονήσει εκτίμηση επιπτώσεων σχετικά με τις πιθανές βελτιώσεις στην επισήμανση των κλωστοϋφαντουργικών προϊόντων που παράγονται ή πωλούνται στην εσωτερική αγορά.
Πρέπει να διασφαλιστεί η δίκαιη πρόσβαση των καταναλωτών σε πληροφορίες σχετικά με ένα σύστημα βαθμολόγησης της δυνατότητας επιδιόρθωσης, την ιχνηλασιμότητα και τις πληροφορίες που αφορούν την ψηφιακή ετικέτα.
Η ΕΟΚΕ θεωρεί ότι η εισαγωγή εκτενών απαιτήσεων επισήμανσης αναφορικά με τον βαθμό ανακύκλωσης και το αποτύπωμα των κλωστοϋφαντουργικών προϊόντων μπορεί να αποτελέσει σημαντικό κίνητρο ώστε οι καταναλωτές να επιλέγουν πιο βιώσιμα κλωστοϋφαντουργικά προϊόντα. 4.2.
Η ΕΟΚΕ πιστεύει ότι μια ενημερωτική εκστρατεία ευρείας κλίμακας, σε ευρωπαϊκό επίπεδο μπορεί να βοηθήσει τους πολίτες να κάνουν συνειδητές και βιώσιμες επιλογές, ενώ θα πρέπει να παρέχονται κίνητρα στους καταναλωτές ώστε να επιλέγουν την ποιότητα έναντι της ποσότητας, για παράδειγμα μέσω διαφορετικών συντελεστών ΦΠΑ για τα βιώσιμα και μη βιώσιμα προϊόντα στην εσωτερική αγορά. 4.3.
Τα διαφανή και κοινά δεδομένα σχετικά με τα προϊόντα, τα ανακυκλωμένα και τα επαναχρησιμοποιημένα συστατικά στοιχεία, την καταστροφή εμπορευμάτων, τις χημικές ουσίες που χρησιμοποιούνται στη διαδικασία παραγωγής, τον κοινωνικό και εργασιακό αντίκτυπο της διαδικασίας παραγωγής και τον περιβαλλοντικό αντίκτυπο κάθε εταιρείας της αλυσίδας εφοδιασμού είναι σημαντικά για την παρακολούθηση των εν λόγω αλυσίδων εφοδιασμού.
Επιπλέον, η δημιουργία ενός πλαισίου ανοιχτών δεδομένων και η εξασφάλιση ελεύθερης πρόσβασης για τους πολίτες, την κοινωνία των πολιτών και τους κοινωνικούς εταίρους είναι κρίσιμης σημασίας για τη βελτίωση της περιβαλλοντικής και κοινωνικής κατάστασης του τομέα της κλωστοϋφαντουργίας.
Η ΕΟΚΕ θεωρεί ότι θα πρέπει να ληφθεί υπόψη ο ψηφιακός γραμματισμός των καταναλωτών και το περιεχόμενο των δεδομένων θα πρέπει να στοχεύει όλα τα ενδιαφερόμενα μέρη της αλυσίδας εφοδιασμού.
Θα πρέπει να επιτευχθεί η σωστή ισορροπία μεταξύ της ανάγκης για διαφανή δεδομένα και της προστασίας των δικαιωμάτων βιομηχανικής ιδιοκτησίας. 4.4.
Η ΕΟΚΕ εκφράζει την ανησυχία της για το γεγονός ότι λιγότερο από το 1 % των κλωστοϋφαντουργικών προϊόντων παγκοσμίως ανακυκλώνονται σε νέα κλωστοϋφαντουργικά προϊόντα (3) και θεωρεί ότι το μελλοντικό πρόγραμμα διευρυμένης ευθύνης του παραγωγού θα πρέπει να δημιουργήσει τα σωστά κίνητρα, τα οποία θα ενθαρρύνουν την ανακύκλωση ινών σε νέες ίνες έναντι των ψευδών διαδικασιών κυκλικότητας όπως, για παράδειγμα, η χρήση πολυεστέρα από ανακυκλωμένα πλαστικά μπουκάλια.
5.
Εκπαίδευση και συνθήκες εργασίας 5.1.
H EOKE τονίζει ότι θα μπορούσαν να είχαν δοθεί περισσότερες λεπτομέρειες σχετικά με τις κοινωνικές πτυχές του τομέα της κλωστοϋφαντουργίας και θα ήταν ευκταίο να είχαν αναπτυχθεί περισσότερες πρωτοβουλίες.
Η πράσινη μετάβαση θα πρέπει να συμβαδίζει με τη δίκαιη μετάβαση, και η ΕΟΚΕ εκφράζει την απογοήτευσή της για το γεγονός ότι δεν έχουν ανακοινωθεί περισσότερες πρωτοβουλίες σχετικά με τον κοινωνικό διάλογο και τις συλλογικές διαπραγματεύσεις.
(3)
Ευρωπαϊκή Επιτροπή — Στρατηγική για τα κλωστοϋφαντουργικά προϊόντα.